غزللر
نادر الهی
(۱) سوسموشام
سوسموشام آمما سینَهم طاقچاسی سازدان دولودور
سوسموشام … آمما گیلئی گؤیلوم آوازدان دولودور
من ائله غملی کی باغریمدا پاییز دالدالانیر
او ائله شاد کی باخیش باخچاسی یازدان دولودور
تانییا بیلمهمیشم قیبلهمی … هیهات هیهات!
آمما گؤیلوم او مچیددیر کی نمازدان دولودور
باخیشیمدان بایاتی چیپجالانیر …. نئیلهمَهلی
آنا باغریم سارادان بوشدو…. آرازدان دولودور
گؤز یاشیمدا هله ساغ سول خیالین چیممَهدهدیر
گؤز یاشیم بو قوروماز گُول هله قازدان دولودور
آه عدالت … آه عدالت … آه عدالت … یاندیم
هارداسان … گل کی سینهم طاقچاسی سازدان دولودو
(۲) سَسیم گرایلیدی
سسیم گـرایلیدی، گؤیلوم شیکستهدی، نازلیم
علاج ندیر کی یارام اوسته اوستهدی، نازلیم
بو نرگیزیم، بو بنؤوشهم، بو حسرتیم …بودا من
قاییت …گؤزوم قولاغیم،یولدا،سسدهدی،نازلیم
آنـام بـاهـار، ایــاغ اوسته نــامـاز قیلا بیلمیر
کی سرو اوغوللاری قَددی شیکستهدی، نازلیم
منیم سسیمدی بو قاتیل کیمی آسیلمیش ساز
منیم سسیمدی بو قوش کی قفسدهدی، نازلیم
بولاغ دئییل، گؤزو آغلار قالان اوشاقلاردی
چیچک دئییل گولوش آغزیندا پوستهدی، نازلیم
دومانلانیر باخیشیندا سووال ….. آخی نه دئییم
سسیم گـرایلیدی، گؤیلوم شیکستهدی، نـازلیم
(۳) اونودولموش اوجاق!
باخمایین کی اونودولموش اوجاغیق، آی ائللر
داوا درمان دولوسو بور – بوجاغیق، آی ائللر!
بیزی سهمانلاماغا بیرجه خیالیز یوخدور
بو پریشانلیغا ساچلی – ساچاغیق، آی ائللر!
غفلت اؤلدورسه بو گون ده بیزی، وآللاه بیلیرم
بیز صاباح بو کفنی ییرتاجاغیق آی ائللر!
بیزی زنجیرلهمک اولماز، دلی بیر کؤلگه کیمی
قاچانی قوومالی، قووساز قاچاغیق، آی ائللر!
بیزی چوخدا اوشاغا – آنلاماز قییمایاسیز
نه قدهر پاسلی – کوت اولساق پیچاغیق آی ائللر
تاپماق اؤیرنمهمیشیک – آنجاق ایتیرمک بیلیریک
بو دیغال دونیادا گؤر نه قوچاغیق آی ائللر!
آنام اوخشاردی کی ” نادر” بالامین کول گؤزونه
او بیلیرمیش اونودولموش اوجاغیق آی ائللر!
azb_Arab prs_Arab ace_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab pes_Arab azb_Arab prs_Arab urd_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab